(گیدی کسّو,, دانائیں جنین آدم “ھمّل ناز)
(گیدی کسّو,, دانائیں جنین آدم “ھمّل ناز)
یک میتگے ءَ یک دھکانے ھست ات-آ ھمک روچ وتی ڈگارانی سر ءَ کار ءَ شُت-۔یکروچے وھدے آ وتی ڈگارانی سر ءَ سر بوت تاں چےگندیت کہ ڈگار ءِ سر ءَ یک شیرے ترّگ ءَ انت-شیر ءِ گندگ ءَ گوں دھکان ءَ را تُرست ءُ پہ میدان میدان ءَ یک دْرچکے ءِ سر ءَسرکپت- شیر ءَ آئی ءَ را گْوشت کہ تو جھل ءَ بیا- منی کِرّ ءَ بیاکہ من سک شُدیگ آں-من ترا ورگ لوٹ آں- اے گپّانی اِشکُنگ ءَ گوں دھکان ءِ ھوش شُت ءُ کمّو دیر ءَ پد پسّوئےِ دات کہ اَے جنگل ءِ بادشاہ! تو گندگ ءَ ئے کہ من سک نزور ءُ لاگر اوں-نوں ڈگار ءِ دھل اُوں ساڑی بوگی انت- من گوش آں کہ تو لھتیں روچ ءَ ودار ءُ اوپار کن دانکہ من دھل ءَ ور آں ءُ شر تر آپ ءُ لاپ بَہ آں- گڑا تو من ءَ ور ئے-شر سیر لاپ بہ ئے-
اےروچ ءَ شیر ءَ دھکان ءَ را یلہ دات- دھکاں بیگاہ ءَ گِس ءَ شُت ءُ وتی دل ءَ گشت ئےِکہ بلکیں شیر ڈگار ءَ یلہ دنت رؤت- وھدیکہ دومی روچ ءَ دھکان ڈگار ءِ سر ءَ سربوت تاں دیست ئےِکہ شیر پیسر ءَ ساڑی انت- شیر ءَ گشت بلے کن دھکان زنڈ بُو کہ من تئی ورگ ءَ بےتاھیر آں- بےچارگیں دھکان ءَ چہ ترس ءَ ھچ نہ گشت-لھتیں روچ ھمے پیم ءَ گؤست دھکان ءِ لوگبانک ھیران ات کہ آئی ءِ لوگواجہ روچ پہ روچ لاگر ءُ نزور بُوان انت اے بابت ءَ آئی ءَ وتی مرد ءَ را جست کت- گڑا مرد ءَ پسّودات کہ منی ڈگار ءِ سر ءَ یک شیرے ھست کہ من ءَ ورگ لوٹ ایت-
جنین ءَ اےگپّ اِشکت آ سکّ گمیگ بوت تیوگیں شپ ءَ آئی پگر جت کہ چے وڑا چرے شیر ءَ بوچُٹّاں-گڈسرا آئی ءَ یک پندلےسازاِت-مردینی پوشاک گؤرا کت ءُ تیر ءُ کمانگ گوں ہمراہ ءِ زھم ءَ زُرت ءُ اسپے ءَ سواربوت ءُ دیم پہ ڈگار ءَ رھادگ بوت- دھکان پیسرءَ ھمود ءَ ساڑی ات- وھدیکہ ڈگار ءِ سر ءَ سربوت- شیر ءَ را دیست ئےِچہ ھمودا تُرندیں گوانکے جت-,, او دھکان!،، دھکان ءَ پسّودات جی بادشاہ سلامت! بگوش چےھکم انت- زال ءَ گشت کہ من پہ شکار ءَ گردگ ءَ اوں- بگش باریں تو شیر ءِ پد ءُ رند دیستگ انت یا ناں، دھکان وتی دیم شیر ءِ نیمگ ءَ ترّینت ءُ چیروکائی توارجت-بگش باریں شیر! اےسوار ءَ چےپسّو بہ دے آں؟،، شیر ءَ گشت اے کَےانت کہ منی پٹ ءُ پول ءَ انت؟
دھکان ءَ پسّودات تو دیست ئےِ نہ کن ئے- اے سلامت انت پہ آتکہ اے ترا شکارکنگ لوٹ ایت-وھدے اے گپ شیر ءِ گوشان کپت اشتاپی گوں دھکان ءَ گشت ئےِکہ پہ ھُدا ءِ دوستی ءَ من ءَ چیر بہ دے- دھکان زوت زوت ءَ شیر ءَ را ٹپُّرے پِردات ءُ سوار ءَ را گشت-واجہ! من اد ءَ ھچ شیر ءِ پدءُ رند نہ دیستگ- دھکان ءِ زال اسپ ءَ سوار دو گام ءَ دیم ترا اتک ءُ زھرگپت ءُ گشت-اے ٹپُّرءِ چیر ءَ چی یے؟ دھکان ءَ گشت واجہ! اے یک دارے-اسپ سوار ءَ گشت تو چو بِہ کن چہ ھمے دار ءِ یک ٹُکرے من ءَ بُرّ ءُ بِہ دے من ءَ ایشی ءِ کارانت- شیر ءَ کہ اے گپ اشکت- دھکان ءَ را گشت ئےِ تو منی یک گوشے بُرّ ءُ بادشاہ ءَ بدئے- دھکان ءَ شیر ءِ یک گوشے بُرّاِت ءُ اسپ سوار ءَ را دات- اےچی یے؟ من ءَ مزنیں چُنڈے بِہ دے، شیر ءَ گشت منی دومی گوش ءَ اوں بُرّ ءُ بِہ دے، ھمے پیم ءَ شیر ءِ دومی گوش بُرّاِت ءُ سوار ءَ را دات- بلے اسپ سوار دلجم نہ بوت ءُ درّائینت ئےِ من ءَ اے بس نہ بیت من ءَ بلاھیں گزلے بُرّ ءُ بِہ دے- شیر ءَ دھکان ءَ را گشت نوں تو منی دُمب ءَ بُرّ ءُ بِہ دے-دُمب ءِ زورگ ءَ پد اسپ سوار ءَ گرّگےجت ءُ گشت ئےِ اے چونیں ملنڈے-
بیارئےِ من وت بلاھیں کپّےبُرّ آں-اے گپّ ءِ اشکنگ ءَ گوں شیر ءَ یک بلاھیں زورے جت ءُ ٹپّر آنگو شت ءُ کپت- شیر میدان میدان ءَ جنگل ءِ نیمگ ءَ تچان بوت-
تچان ءَ روان ات کہ راہ ءَ آئی ءَ روبا دیست-روبا ءَ شیر ءَ را سلام کت آئی ءَ را اے وڑا دیست ئےِگڑا جست ئےِکت اَے جنگل ءِ بادشاہ! تئی گوش ءُ دمب گار انت-شیر ءَ پسّو دات من ترا چے بِہ گْوش آں- اے زالمیں بنی آدماں منی ھال چو بدھال کتگ- روبا ءَ گْوشت تو راست ءَ چیر دیگ ءَ ئے-من زاناں کہ اے دھکان ءِ جنین ءَ تئی اےھال کتگ-شیر ءَ درّائینت کہ تو نہ زان ئےمن وت بادشاہ دیستگ-روبا ءَ گشت من شرّ زان آں- بیا رو ایں من ترا دھکان ءُ آئی جنین ءَ پیش داراں- کمّے دیر ءَ پد شیر روبا ءِ ھمراھی ءَ تیاربوت ءُ گشت ئےِ توبرو یک مُہریں سادے بیار- روبا ءَ سادے آؤرت- شیر ءَ ھکم دات ھمے ساد ءِ یک سرے وتی گُٹّ ءَ بند ءُ دومی سر ءَ منی گٹّ ءَ بند-
روبا ءَ ھمے وڑکت- نوں دوئیں دھکان ءِ ڈگار ءِ نیمگ ءَ رھادگ بوت انت- وھدےدھکان ءِ جنین ءَ دیست کہ شیر ءُ روبا یک سادے ءَ بندوک اَنت آئی ءَ پہمت کہ اے چالبازیں روبا ءِ مکرے- وھدےآ دوئیں کمّے دیم تراآتک انت دھکان ءِ جنین ءَ یک گرّگے جت ءُ گشت او بےوپائیں روبا تو گوں من چار شیر آرگ ءِ لَبز ءُ اھد کتگ- بلےترا یکے گوش ءُ یک دمبیں شیرے گون انت- اے گپّانی اِشکنگ ءَ گوں شیر چہ تُرس ءَ لرزگ ءَ لگّت ءُ چہ ھمود ءَ واتر میدان ئےِ کت- بےچارگیں روبا باپُشت ءَ گرّان ات ءُ کوکار کنان ات-
بروکہ نہ روات ئے شیر دوارگ پہ بیہہ دھکان ءِ ڈگار ءِ نیمگ ءَ نہ اتک ءُ دھکان ءُ جنین ئےِ گَل ءُ شادان بوت انت ءُ پہ وشی نِشت انت-
گوں ابدلستار بگٹی ءِ منہ واری ءَ